次韵張才叔蔡天復詹持國二月一日同步城南
作者：周行己
朝代：宋

paragraphs: 人生本自得，苦爲百慮疚。
窮年燈火窗，鬰沒令人瘦。
方春萬物作，欣欣共晴晝。
步履聊出郭，疏散忘隘陋。
當時二三子，來往心疏透。
歡然共携手，住處同一簉。
弱柳分已綠，小桃紅欲溜。
細草軟宜籍，急流清可潄。
杯傾野橋邊，酒從村店售。
脫帽看晴雲，擊木雜鳴咮。
或靜欲寂默，或狂忽騰蹂。
野老愕僵仆，村童怪驚走。
恐是天上仙，無乃人間秀。
瀟洒羲皇上，磊落漢庭右。
日暮欲返步，已行更引脰。
此會得真率，他時渙邂逅。